1. ปัจจัยความเสี่ยง

บริษัทมีการวางแผนและดำเนินธุรกิจตามแผนอย่างรัดกุม
โดยรายได้ของบริษัทนั้นได้มาจากลูกค้าหลายประเภท
และมีทั้งรายได้แบบประจำในรูปแบบของค่าเช่าและบริการรายเดือนกับรายได้จากโครงการ
นอกจากนี้บริษัทได้จัดหาแหล่งเงินทุนให้เหมาะสมกับธุรกิจแต่ละประเภท
จึงทำให้ระดับความเสี่ยงในการประกอบธุรกิจอยู่ในระดับต่ำ โดยอาจพิจารณาปัจจัยต่าง ๆ
เป็นประเด็นได้ดังต่อไปนี้

1. ความเสี่ยงทางธุรกิจและทางการตลาด

สืบเนื่องจากภาวะเศรษฐกิจของประเทศไทยในปี2546
ได้ฟื้นตัวและมีการขยายตัวอย่างต่อเนื่องจากปี 2545
ประกอบกับนโยบายของรัฐบาลในการเพิ่มโอกาสในการเข้าถึงเทคโนโลยีสารสนเทศและการสื่อสารโดยเฉพาะในชนบทห่างไกล
และการทำให้ค่าบริการเทคโนโลยีสารสนเทศและการสื่อสารต่างๆ ถูกลง มีผลทำให้ทั้งภาครัฐบาล
รัฐวิสาหกิจ และภาคเอกชน
ขยายการลงทุนและการใช้จ่ายในเทคโนโลยีสารสนเทศและการสื่อสารเพิ่มมากขึ้น
ซึ่งทำให้โอกาสในการขยายธุรกิจของบริษัทเพิ่มมากขึ้น ในปี 2546
การเริ่มเปิดให้บริการสื่อสารดาวเทียมระบบ iPSTAR
ทำให้รายได้จากการให้บริการสื่อสารดาวเทียมของบริษัทเริ่มขยายตัวอีกครั้งหนึ่ง อย่างไรก็ตาม
บริษัทก็ยังคงมีความเสี่ยงทางธุรกิจและทางการตลาดเนื่องจากภาวะการแข่งขัน
นโยบายการเปิดเสรีทางโทรคมนาคม และการเปลี่ยนแปลงของเทคโนโลยีอย่างรวดเร็ว

ดังนั้นเพื่อลดความเสี่ยงในปี 2546 บริษัทได้พยายามขยายการให้บริการไปยังธุรกิจที่เกี่ยวข้องอื่น ๆ
เช่น DSL
และการต่อยอดบริการทางด้านเทคโนโลยีสารสนเทศและการสื่อสารโดยการประยุกต์เป็นสินค้าและบริการใหม่แก่ลูกค้าของบริษัท
ในลักษณะครบวงจร (Total Solution) มากขึ้น
เพื่อเป็นการสร้างฐานลูกค้าในระยะยาวด้วยโดยการให้บริการใหม่ ๆ
และสร้างความพอใจสูงสุดแก่ลูกค้า
ซึ่งรายได้ส่วนใหญ่จะเป็นรายได้จากค่าบริการรายเดือนระยะยาวซึ่งเป็นฐานรายได้ที่มั่นคงของบริษัท
นอกจากนี้บริษัทยังมุ่งที่จะสร้างรายได้จากงานโครงการเพิ่มขึ้นซึ่งช่วยขยายฐานรายได้ให้แก่บริษัทได้เป็นอย่างดี
จากปัจจัยต่าง ๆ ความพยายามในการขยายธุรกิจ และการกระจายฐานรายได้
ทำให้รายได้ของบริษัทเพิ่มขึ้นอย่างมั่นคง

2. ความเสี่ยงทางด้านการเงิน

ความเสี่ยงทางด้านการเงินของบริษัทฯ
ตามที่ผู้สอบบัญชีรับอนุญาตได้รายงานเกี่ยวกับการที่บริษัทและบริษัทย่อยมีหนี้สินหมุนเวียนสูงกว่าสินทรัพย์หมุนเวียนประมาณ
120 ล้านบาท ซึ่งความเสี่ยงดังกล่าวได้ลดลงจากปี 2545 ประมาณ 193 ล้านบาท
โดยหนี้สินระยะสั้นส่วนหนึ่งเป็นเงินกู้ยืมระยะยาวจากธนาคารและกิจการที่เกี่ยวข้องกันที่ถึงกำหนดชำระในหนึ่งปีของบริษัทสามารถคอมมิวนิเคชั่น
เซอร์วิส จำกัด ซึ่งเป็นบริษัทย่อยของ บมจ. สามารถเทลคอม
สำหรับโครงการโทรศัพท์ทางไกลชนบทผ่านดาวเทียม ซึ่งบริษัทสามารถคอมมิวนิเคชั่น เซอร์วิส
จำกัด มีความสามารถในการชำระหนี้ครบถ้วนตามกำหนดเวลา
ซึ่งจะทำให้บริษัทมีหนี้สินหมุนเวียนต่ำกว่าสินทรัพย์หมุนเวียนภายในสิ้นปี 2547

อย่างไรก็ตาม บริษัทฯ ได้ลดความเสี่ยงทางการเงินลงโดยมีนโยบายและดำเนินการให้บริษัทฯ
และบริษัทในเครือจัดหาแหล่งเงินกู้ให้เหมาะสมกับโครงสร้างรายได้
โดยระยะเวลาการชำระคืนเงินกู้จะต้องสอดคล้องกับกระแสเงินสดรับเป็นรายธุรกิจและรายโครงการ
สำหรับการลงทุนที่มีรายได้อยู่ในรูปค่าบริการรายเดือนระยะยาว
บริษัทจะจัดหาแหล่งเงินกู้ที่ทีมีตารางชำระคืนสอดคล้องกับค่าบริการรายเดือนนั้น
และสำหรับงานโครงการบริษัทได้ตกลงกับธนาคารในการโอนรายรับจากลูกค้าในโครงการนั้นๆ
ให้กับธนาคารเพื่อชำระหนี้ ซึ่งทำให้ความเสี่ยงในการชำระหนี้ของบริษัทอยู่ในระดับที่ต่ำ

3. ความเสี่ยงจากการค้างชำระของลูกหนี้

  จากการที่บริษัทมีนโยบายต่อเนื่องเน้นการแก้ไขปัญหาจากการค้างชำระหนี้จากลูกหนี้บางราย
  โดยการจัดตั้งหน่วยงานเร่งรัดหนี้สินเข้ามาดูแลปัญหานี้โดยเฉพาะ
  จึงทำให้บริษัทสามารถควบคุมยอดหนี้ค้างชำระให้อยู่ในระดับที่น่าพอใจ
  และมียอดลูกหนี้การค้าสุทธิสำหรับบริษัทและบริษัทย่อยรวม 280 ล้านบาท
  โดยเป็นลูกหนี้การค้าตามปกติไม่เกิน 3 เดือนอยู่ 263 ล้านบาท
  โดยลูกหนี้ส่วนใหญ่เป็นลูกค้าที่มีฐานะทางการเงินดี เช่น รัฐวิสาหกิจ หน่วยงานของรัฐบาล
  บริษัทขนาดใหญ่ จึงทำให้ความเสี่ยงทางด้านนี้ลดน้อยลง
  พร้อมกันนี้บริษัทยังมีนโยบายที่จะพิจารณาถึงสถานะภาพและสภาพคล่องของลูกค้า
  ก่อนการให้บริการเพื่อลดปัญหาหนี้เสียอันอาจจะเกิดขึ้นได้ในอนาคต

  4. ความเสี่ยงจากอัตราดอกเบี้ยและอัตราแลกเปลี่ยน

  เนื่องจากบริษัทมีหนี้สินส่วนใหญ่เป็นเงินบาท ดังนั้นบริษัทฯ
  จึงมีความเสี่ยงทางด้านอัตราแลกเปลี่ยนค่อนข้างต่ำ
  ถึงแม้แนวโน้มอัตราดอกเบี้ยจะทรงตัวหรือเพิ่มขึ้นนั้น
  ความเสี่ยงของบริษัทจากดอกเบี้ยเงินกู้ยืมของบริษัทซึ่ง ณ
  ปัจจุบันส่วนใหญ่เป็นอัตราดอกเบี้ยลอยตัว
  จะอยู่ในระดับที่ไม่สูงมากนักเนื่องจากเงินกู้ยืมเพื่อสนับสนุนโครงการนั้นเป็นเงินกู้ระยะสั้นใน 1
  ปีเป็นส่วนใหญ่และเงินกู้ลงทุนเพื่อให้บริการระยะยาวนั้นในปัจจุบันยังมียอดที่ไม่สูงมากนัก
  โดยบริษัทมีนโยบายการชำระคืนในเวลาไม่เกิน 3-5
  ปีและบริษัทได้เผื่อค่าความเสี่ยงดังกล่าวในค่าบริการแล้ว

  ในปีที่ผ่านมา บริษัทฯ มีการซื้อสินค้าจากต่างประเทศเพิ่มมากขึ้น
  บริษัทจึงมีความเสี่ยงด้านอัตราแลกเปลี่ยนอยู่บ้าง แต่อย่างไรก็ดี บริษัทฯ
  มีนโยบายในการป้องกันความเสี่ยงจากอัตราแลกเปลี่ยนดังกล่าวโดยใช้ตราสารอนุพันธ์ทางการเงิน
  และการซื้อขายเงินตราต่างประเทศล่วงหน้า
  ทำให้สามารถควบคุมและกำหนดต้นทุนสินค้าได้แน่นอน
  ทั้งนี้บริษัทไม่ได้ทำเพื่อเก็งกำไรหรือเพื่อการค้า